**Oliver Glasner** (s. 28. elokuuta 1974) on itävaltalainen jalkapallovalmentaja ja entinen puolustaja. Helmikuusta 2024 lähtien hän on toiminut Crystal Palacen päävalmentajana.

Ura pelaajana
-------------

Glasnerin pelaajaura alkoi SV Riedaun juniorijoukkueessa, josta hän siirtyi ammattilaisuralle SV Riediin vuonna 1992. Glasner edusti Riediä yli 10 vuotta ja pelasi yli 300 ottelua seuran paidassa. Glasner juhli vuonna 1995 Riedin kanssa nousua Itävallan Bundesliigaan, jossa seura pelasi kauteen 2002/03 saakka. Glasner pääsi Riedin kanssa juhlimaan Itävallan cupin mestaruutta kaudella 1997/98. Riedin pudottua pääsarjasta Glasner siirtyi LASK Linziin, joka pelasi myös Erste Ligassa. Vastuuta ei juurikaan kertynyt ja kauden jälkeen hän palasi Riediin, jota edusti uransa loppuun vuoteen 2011 saakka. Hän pääsi juhlimaan Riedissä toistamiseen nousua Bundesliigaan ja kaudella 2010/11 hän voitti jälleen Itävallan cupin mestaruuden.

Elokuussa 2011 Ried-kapteeni Glasner sai Eurooppa-liigan ottelussa Brøndbyä vastaan aivoverenvuodon ja joutui sairaalahoitoon. Hän ilmoitti onnettomuuden jälkeen lopettavansa pitkän pelaajauransa. Kaikkiaan Glasner pelasi Ried-paidassa yli 500 ottelua.

### Meriitit pelaajana

* Itävallan cup (2): 1998, 2011

Ura valmentajana
----------------

Pelaajauransa jälkeen Glasner suoritti kaupallisen alan tutkinnon. Tammikuussa 2012 hän palasi jalkapallon pariin, kun Glasnerista tuli Red Bull Salzburgin urheilukoordinaattori ja avustava talouspäällikkö. Kesällä 2012 Glasner nousi uuden päävalmentajan Roger Schmidtin apuvalmentajaksi Red Bullin edustusjoukkueeseen.

Kesällä 2014 Glasner palasi ex-seuraansa SV Riediin, kun hänet valittiin edustusjoukkueen päävalmentajaksi. Glasnerin johdolla Ried sijoittui Bundesliigassa kuudenneksi. Kauden jälkeen hän jätti yllättäen seuran ja siirtyi LASK Linzin päävalmentajaksi. Debyyttikaudellaan Glasner luotsasi LASKin Erste Ligan toiseksi ja kaudella 2016/17 joukkue voitti sarjan nousten Bundesliigaan. Edellisen kerran LASK oli pelannut pääsarjassa kuusi vuotta aiemmin ja talousvaikeuksien vuoksi seuran tie oli vienyt sen jälkeen aina Regionalligaan saakka.  Kaudella 2017/18 Glasner johdatti LASKin Itävallan Bundesliigassa neljänneksi ja joukkue selvisi europeleihin 18 vuoden tauon jälkeen. Eurooppa-liigan karsinnoissa LASKin tie katkesi 3. karsintakierroksella turkkilaisen Beşiktaşin oltua vahvempi vierasmaalisäännön turvin.

Huhtikuussa 2019 Glasner allekirjoitti kolmivuotisen sopimuksen Saksan Bundesliigan VfL Wolfsburgin kanssa. Hän siirtyy seuran päävalmentajaksi kesällä 2019. Glasner luotsasi Wolfsburgin kaudella 2019/20 liigassa seitsemmänneksi ja kaudella 2020/21 neljänneksi. Kahden Wolfsburg-kauden jälkeen Glasnerista tuli kesällä 2021 Eintracht Frankfurtin päävalmentaja. Vaikean syyskauden jälkeen Glasner sai Eintrachtin pelin kulkemaan paremmin varsinkin Eurooppa-liigassa. Eintracht eteni eurooppalaisen cup-kilpailun loppuotteluun ensimmäistä kertaa 42 vuoteen. Joukkue pudotti puolivälierissä FC Barcelonan ja välierissä West Ham Unitedin.

Kaudella 2022/23 Glasner luotsasi Eintracht Frankfurtin vahvaan syyskauteen ja joukkue oli parhaimmillaan Bundesliigassa neljäntenä. MM-kisatauon jälkeen tulokset heikentyivät ja lopulta sijoitus oli kahdeksas. Mestarien liigassa joukkue eteni jatkoon alkulohkostaan, mutta putosi pudotuspelien ensimmäisellä kierroksella SSC Napolia vastaan. Toukokuun alussa seura vahvisti, ettei Glasner jatka päävalmentajana kauden jälkeen.  Glasner luotsasi Frankfurtia vielä kauden päätteeksi Saksan cupin finaalissa, jossa se hävisi RB Leipzigille.

Helmikuussa 2024 englantilainen Crystal Palace ilmoitti palkanneensa Glasnerin uudeksi päävalmentajakseen 2 vuoden sopimuksella.

### Meriitit valmentajana

* Eurooppa-liiga: 2022
* Erste Liga: 2017
* Saksan cup
	+ hopeaa: 2023

Viitteet
--------

1. ↑  Blutgerinnsel bei Oliver Glasner entfernt Der Standard. Viitattu 3.4.2019. (saksaksi)
2. ↑  Ried-Kapitän Oliver Glasner beendet seine Karriere Kronen Zeitung. Viitattu 3.4.2019. (saksaksi)
3. ↑  Neue Heimat für Oliver Glasner Der Standard. Viitattu 3.4.2019. (saksaksi)
4. ↑  DAS TRAINERTEAM DER ROTEN BULLEN IST KOMPLETT. Red Bull Salzburg. Viitattu 3.4.2019. (saksaksi)
5. ↑  Oliver Glasner wird neuer Trainer der SV Ried OÖNachrichten.at. Viitattu 3.4.2019. (saksaksi)
6. ↑  Glasner wechselt von Ried zu LASK OOE.at. Viitattu 3.4.2019. (saksaksi)
7. ↑  Aufstieg! LASK kehrt in die Bundesliga zurück Heute.at. Viitattu 3.4.2019. (saksaksi)
8. ↑  Beşiktaş edge LASK Linz out in Europa League quals Daily News. Viitattu 9.5.2019. (englanniksi)
9. ↑  Bestätigt: Glasner wird Labbadia-Nachfolger Kicker. Viitattu 9.5.2019. (saksaksi)
10. ↑  Oliver Glasner wird neuer Cheftrainer Eintracht Frankfurt. Viitattu 7.5.2022. (saksaksi)
11. ↑  Eintracht Frankfurt beat Barcelona 3-2 to set up semi-final vs West Ham GiveMeSport. Viitattu 7.5.2022. (englanniksi)
12. ↑  Eintracht Frankfurt through to UEFA Europa League final after victory against West Ham Bundesliga. Viitattu 7.5.2022. (englanniksi)
13. ↑  Zusammenarbeit mit Oliver Glasner endet nach der Saison Eintracht Frankfurt. Viitattu 8.6.2023. (saksaksi)
14. ↑  Christopher Nkunku-inspired RB Leipzig beat Eintracht Frankfurt to win DFB Cup Bundesliga. Viitattu 8.6.2023. (englanniksi)
15. ↑  Oliver Glasner: The new Crystal Palace manager with an 'intensity akin to Jurgen Klopp' BBC Football. Viitattu 20.2.2024. (englanniksi)

Lähteet
-------

* Weltfussball-Profil: Oliver Glasner
* Transfermarkt-Profil: Oliver Glasner

  


|  |  |  |
| --- | --- | --- |
| Edeltäjä:**Michael Angerschmid** | **SV Riedin päävalmentaja**2014–2015 | Seuraaja:**Thomas Sageder** |

|  |  |  |
| --- | --- | --- |
| Edeltäjä:**Alfred Olzinger** | **LASK Linzin päävalmentaja**2015–2019 | Seuraaja:**Valérien Ismaël** |

|  |  |  |
| --- | --- | --- |
| Edeltäjä:**Bruno Labbadia** | **VfL Wolfsburgin päävalmentaja**2019–2021 | Seuraaja:**Mark van Bommel** |

|  |  |  |
| --- | --- | --- |
| Edeltäjä:**Adi Hütter** | **Eintracht Frankfurtin päävalmentaja**2021–2023 | Seuraaja:**Dino Toppmöller** |

|  |  |  |
| --- | --- | --- |
| Edeltäjä:**Roy Hodgson** | **Crystal Palacen päävalmentaja**2/2024–  | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |